Source: https://www.tyoelakelakipalvelu.fi/telp-publishing/vepa/document.faces?document_id=300652
Timestamp: 2020-08-14 17:26:24+00:00
Document Index: 26263103

Matched Legal Cases: ['§ 3', '§ 3', '§ 3', '§ 3', '§ 3', '§ 2', '§ 2', '§ 1', '§ 3', '§ 4', '§ 2', '§ 2']

Valituksen siirto muutoksenhakuelimelle | Työeläkelakipalvelu
Voimassa 13.05.2014 - 06.07.2015
23.06.2020 - toistaiseksi
11.10.2019 - 22.06.2020
01.07.2017 - 10.10.2019
04.03.2016 - 31.12.2016
12.02.2016 - 03.03.2016
01.01.2016 - 11.02.2016
07.07.2015 - 31.12.2015
13.05.2014 - 06.07.2015
TyEL 102 § 3 mom. Työkyvyttömyyseläkkeen hakijan terveydentilaselvitys
YEL 92 § 3 mom. Työkyvyttömyyseläkkeenhakijan terveydentilaselvitys
MYEL 87 § 3 mom. Työkyvyttömyyseläkkeenhakijan terveydentilaselvitys
MEL 104 § 3 mom. Työkyvyttömyyseläkkeen hakijan terveydentilaselvitys
VaEL 101 § 3 mom. Työkyvyttömyyseläkkeen hakijan selvitys terveydentilasta
KuEL 99 § 2 mom. Selvitys terveydentilasta
TyEL 134 § Valituksen siirto muutoksenhakuelimelle
YEL 130 § Valituksen siirto muutoksenhakuelimelle
MYEL 108 § 2 mom. Päätöksen oikaisu muutoksenhaun yhteydessä
MEL 131 § Valituksen siirto muutoksenhakuelimelle
VaEL 162 § 1 mom. Muutoksen hakeminen kunnallisen eläkelaitoksen päätökseen
KuEL 159 § 3-4 mom. Eläkelaitoksen itseoikaisu
KuEL 153 § 4 mom. Muutoksen hakeminen
KuEL 160 § 2-3 mom. Muutoksenhaku päätösyhdistelmään
MYEL 109 § 2-3 mom. Väliaikainen päätös
EOA 1594/2012 Eläkelaitos laiminlöi valituksen siirtämiselle säädetyn määräajan
EOA 3346/2012 Kela laiminlöi valituksen siirtämiselle säädetyn määräajan
EOA 488/2007 Valituksen siirrolle säädettyjen määräaikojen noudattaminen työeläkelaitoksissa
Lisäselvityksen hankkiminen ennen siirtämistä
Eläkelaitoksen tehtävä on huolehtia siitä, että kaikki asiaan oleellisesti vaikuttava lisäselvitys on hankittu. Jos valituksessa on mainittu uusista asioista, joista on tarpeen hankkia lisäselvitystä ja lisäselvitys on kohtuudella saatavissa, eläkelaitos hankkii sen.
Eläkelaitos voi myös kehottaa muutoksenhakijaa toimittamaan selvityksen, johon hän on valituksessaan vedonnut. Tällöin eläkelaitoksen tulee viipymättä ilmoittaa muutoksenhakijalle, mitä lisäselvitystä tämän edellytetään hankkivan. Vaikka asianosainen on käyttänyt asiamiestä valittaessaan päätöksestä, lisäselvitystä voidaan pyytää myös asianosaiselta, jos se on asian selvittämiseksi perusteltua.
Eläkelaitos ei ole velvollinen hankkimaan maksullisia lisäselvityksiä, vaan muutoksenhakijan on hankittava ne itse. Jos eläkelaitos velvoittaa eläkkeenhakijan menemään tutkimuksiin työkyvyn selvittämiseksi, eläkelaitos kuitenkin korvaa tutkimuksista aiheutuneet kustannukset.
Valitus on siirrettävä muutoksenhakuelimelle
Jos eläkelaitos ei hyväksy muutoksenhakijan vaatimuksia kaikilta osin, sen on toimitettava valitus sekä valitusta koskeva lausuntonsa muutoksenhakuelimelle.
Eläkelaitoksen on siirrettävä valitus muutoksenhakuelimelle, jos
se ei oikaise päätöstään lainkaan
se oikaisee päätöstään vain osittain
se on sitä mieltä, että valitus tulisi jättää tutkimatta
muutoksenhakijan vaatimuksen hyväksyminen johtaisi tälle huonompaan lopputulokseen.
Valitus on siirrettävä pääsääntöisesti 30 päivän kuluessa
Eläkelaitoksen on siirrettävä valitusasiakirjat ja valitusta koskeva oma lausuntonsa TELK:lle 30 päivän kuluessa muutoksenhakuajan päättymisestä.
Jos valitus koskee TELK:n päätöstä, eläkelaitoksen on toimitettava valitusasiakirjat ja lausuntonsa 30 päivän kuluessa VakO:lle.
Poikkeuksellisesti 60 päivän määräaika siirtämiselle
Eläkelaitos voi poiketa 30 päivän määräajasta vain silloin, jos valituksen käsittelyssä tarvittavan lisäselvityksen hankkiminen sitä edellyttää. Tällöin valituskirjelmä ja lausunto on toimitettava asianomaiselle muutoksenhakuelimelle viimeistään 60 päivän kuluessa muutoksenhakuajan päättymisestä. Tämä 60 päivän määräaika on ehdoton. Lisäselvityksen hankkimisesta on ilmoitettava viipymättä muutoksenhakijalle.
Mainitut 30 päivän ja 60 päivän määräajat koskevat myös päätösyhdistelmän antanutta vilmalaitosta.
Jos yksityisten alojen eläkelaitos on vilmalaitoksena antanut päätösyhdistelmän ja valituksen johdosta pyytänyt Kevalta lausunnon sen hoitamasta eläketurvasta, mutta päätöstä ei oikaista muutoksenhakijan vaatimalla tavalla, vilmalaitoksen on toimitettava valitus ja siitä annetut lausunnot muutoksenhakuelimelle 60 päivän kuluessa muutoksenhakuajan päättymisestä.
Jos päätösyhdistelmästä tehty valitus koskee yksinomaan työkyvyn arviointia ja yksityisten alojen eläkelaitos vilmalaitoksena ei hyväksy kaikkia sille toimitetussa valituksessa esitettyjä vaatimuksia, sen on siirrettävä asia muutoksenhakuelimen käsiteltäväksi 30 päivän määräajassa.
Eläkelaitoksen on siirrettävä valitus ja lausuntonsa muutoksenhakuelimelle 60 päivän kuluessa siinäkin tapauksessa, että se ei ehdi saamaan tarvitsemaansa lisäselvitystä eikä esimerkiksi kykene ottamaan kantaa valituksessa esitettyihin vaatimuksiin. Tällöin eläkelaitos ilmoittaa lausunnossaan, että se tulee antamaan lisälausunnon selvityksen saatuaan. Lausunnossa on myös hyvä kertoa muutoksenhakuelimelle, minkälaista selvitystä eläkelaitos on pyytänyt ja milloin selvitys todennäköisesti saadaan.
Määräajat ovat ehdottomia
Eduskunnan oikeusasiamies on useissa kannanotoissaan todennut, että edellä mainitut 30 ja 60 päivän määräajat ovat ehdottomia eikä niistä ole oikeutta poiketa edes muutoksenhakijan pyynnöstä.
Määräajat eivät kuitenkaan koske niitä tilanteita, joissa muutoksenhakuelin on velvoittanut eläkelaitoksen hankkimaan lisäselvitystä tai palauttanut asian kokonaan eläkelaitokselle lisäselvityksen hankkimista varten.
Eläkelaitoksen lausunto ja muutoksenhakuelimelle toimitettavat asiakirjat
Eläkelaitoksen lausunto
Eläkelaitoksen tulee kertoa muutoksenhakuelimelle annettavassa lausunnossa mm.:
eläkelaitoksen kanta valitusasiaan
oikeudelliset perustelut kannalle (myös uusien vaatimusten osalta)
tosiasiaperustelut kannalle (myös uusien vaatimusten osalta)
kanta suulliseen käsittelyyn, jos asianosainen on vaatinut suullisen käsittelyn järjestämistä
kanta oikeudenkäyntikuluihin (sekä perusteen että määrän osalta), jos asianosainen on vaatinut oikeudenkäyntikulujen korvaamista
eläkelaitoksessa asiaa käsitelleen käsittelijän nimi ja puhelinnumero.
Lisäksi lausuntoon tulee kirjata, jos valituksen tutkimisen edellytykset eivät eläkelaitoksen mielestä täyty esimerkiksi siitä syystä, että valitus on saapunut muutoksenhakuajan jälkeen.
Jos valitus on saapunut muutoksenhakuajan jälkeen, tulee lausunnossa kertoa seuraavat asiat:
päivä, jolloin asianosainen on saanut tiedon päätöksestä (tavallisessa tiedoksiannossa 7. päivä postituspäivän jälkeen, jos muuta ei ole näytetty)
päivä, jolloin muutoksenhakuaika on päättynyt
päivä, jolloin valitus on tullut vireille
myöhästymisen syy (jos esitetty)
tieto tutkimatta jättämisen uhasta, jos myöhästymiselle ei esitetä painavaa syytä.
Kun lausuntoon kirjataan yllä mainitut asiat, muutoksenhakuelimen ei tarvitse erikseen kuulla niistä muutoksenhakijaa. Vaikka eläkelaitos olisi sitä mieltä, että valitusta ei tulisi myöhään tulleena tutkia, sen on hyvä ottaa lausunnossaan kantaa myös itse asiaan siltä varalta, että muutoksenhakuelin katsoo valituksen myöhästymiseen olleen painavia syitä ja tutkii valituksen.
Muutoksenhakuelimelle toimitettavat asiakirjat
Valituskirjelmän ja eläkelaitoksen lausunnon lisäksi muutoksenhakuelimelle toimitetaan asiaa koskevat asiakirjat. Jos valituskirjelmä on toimitettu sähköpostin liitteenä, myös sähköpostiviesti toimitetaan muutoksenhakuelimelle.
Ei merkintöjä asiakirjoihin
Eläkelaitoksen käsittelijä ei saa tehdä valitusasiakirjoissa oleviin lääkärinlausuntoihin ja muihin asiakirjoihin mitään merkintöjä (alleviivauksia, yliviivauksia tms.), koska kyseiset asiakirjat ovat muutoksenhakuun liittyviä oikeudenkäyntiasiakirjoja.
Eläkelaitoksen sisäiset asiakirjat
Eläkelaitos harkitsee itse, liittääkö se sisäiset asiakirjansa muutoksenhakuelimelle toimitettaviin asiakirjoihin. Muutoksenhakuelimet ovat kuitenkin toivoneet, että eläkelaitokset eivät liittäisi asiakirjoihin sisäisiä asiakirjoja ja muistioita.
Jos eläkelaitos kuitenkin liittää asiakirjoihin sisäisen muistionsa tms., muutoksenhakuelimet ovat toivoneet, että eläkelaitos kuulisi asianosaista niiden johdosta. Asianosaista voidaan kuulla samalla, kun hänelle ilmoitetaan valituksen siirtämisestä muutoksenhakuelimelle.
Eläkelaitoksen asiantuntijalääkäri osallistuu muiden asiantuntijoiden tavoin kokonaisarvion tekemiseen asianosaisen työkyvystä. Kokonaisarvioon vaikuttavat lääketieteellisten seikkojen lisäksi muut laissa luetellut seikat. Eläkelaitoksen lääkäri toimii osana eläkelaitoksen ratkaisuprosessia eikä hänen arviostaan tarvitse kuulla erikseen asianosaista.
Valituksen siirtämisestä ilmoittaminen
Jos eläkelaitos ei voi oikaista päätöstään, eläkelaitos ilmoittaa siitä muutoksenhakijalle kirjeellä. Samalla kirjeellä eläkelaitos ilmoittaa muutoksenhakijalle myös siitä, että valitus on siirretty muutoksenhakuelimelle.
Jos asiamies on tehnyt valituksen, ilmoitus tehdään hänelle. Tarpeen mukaan ilmoitus voidaan lähettää myös asianosaiselle. Asiamiehen lisäksi siirrosta on hyvä ilmoittaa asianosaiselle ainakin silloin, kun asiamies ei ole asianajaja tai julkinen oikeusavustaja.
Kirjeeseen liitetään jäljennös eläkelaitoksen lausunnosta.
Jos eläkelaitos on valituksen saatuaan hankkinut lisäselvitystä, esimerkiksi lääkärinlausuntoja tai verotietoja, tai jos se aikoo toimittaa muutoksenhakuelimelle sisäisiä käsittelyasiakirjoja, siirtämisestä kertovaan kirjeeseen liitetään jäljennös myös näistä asiakirjoista, jos niiden sisältöä ei ole selostettu eläkelaitoksen lausunnossa. Muutoksenhakijaa on kuultava myös kaupparekisterin tiedoista, mutta muista virallisrekisterien tiedoista, kuten työsuhdeotteesta tai Kela-tiedoista, ei tarvitse kuulla.
Siirtämistä koskevassa kirjeessä kerrotaan muutoksenhakijalle, että hänellä on mahdollisuus antaa eläkelaitoksen lausunnon ja sen liitteenä olevien asiakirjojen johdosta oma lausuntonsa muutoksenhakuelimelle 30 päivän kuluessa kirjeen päiväyksestä. Kirjeessä on lisäksi mainittava yksilöidysti liitteenä olevat asiakirjat, esim. vilma-tilanteessa toiselta eläkelaitokselta pyydetty lausunto.
Kirjeessä on hyvä ilmoittaa myös TELK:n ja VakO:n arvioitu käsittelyaika sekä TELK:n toimiston puhelinpalveluaika, jos valitus siirretään muutoksenhakulautakunnalle. Nämä tiedot löytyvät TELK:n ja VakO:n verkkosivuilta.
Kirjeestä ja sen liitteistä lähetetään muutoksenhakuelimelle kopio, jotta muutoksenhakuelin tietää, mistä asiakirjoista asianosaista on kuultu.
Lisäselvitykset valituksen siirron jälkeen
Lisäselvitykset toimitetaan päätöksen antaneeseen eläkelaitokseen (päätösyhdistelmästä valitettaessa vilmalaitokseen), vaikka valitusasia olisi jo siirretty muutoksenhakuelimelle. Eläkelaitos antaa asiasta lisälausunnon lisäselvityksen perusteella.
Lisäselvityksestä on syytä lähettää välittömästi kopio muutoksenhakuelimelle, jotta myös sillä on mahdollisuus heti perehtyä lisäselvitykseen. Samalla eläkelaitoksen tulisi ilmoittaa muutoksenhakuelimelle, tuleeko se antamaan asiassa lisälausunnon.
Eläkelaitoksen tulee lisälausunnossaan yksilöidä, mistä lisäselvityksestä lausunto on annettu.
Asianosaisen kuuleminen lisälausunnosta
Asianosaista kuullaan eläkelaitoksen antamasta lisälausunnosta samalla lailla kuin varsinaisesta lausunnosta. Tällöin kuitenkin riittää, että muutoksenhakijalle varataan vastausaikaa 14 päivää. Jos lisälausunto annetaan eläkelaitoksen itsensä pyytämän lisäselvityksen vuoksi, on asianosaiselle kuitenkin hyvä varata vastausaikaa 30 päivää.
Jos eläkelaitos toteaa lisälausunnossaan ainoastaan, että muutoksenhakija ei ole toimittanut sellaista uutta selvitystä, joka eläkelaitoksen mielestä muuttaisi asiaa, riittää, että lisälausunto lähetetään tiedoksi asianosaiselle.
Valituksen hyväksyminen valituksen siirron jälkeen
Jos eläkelaitos hyväksyy valituksessa esitetyt vaatimukset osin tai kokonaan sen jälkeen, kun valituskirjelmä on toimitettu muutoksenhakuelimelle, eläkelaitos voi antaa asiasta väliaikaisen päätöksen. Väliaikaisesta päätöksestä on ilmoitettava viipymättä muutoksenhakuelimelle. Väliaikaiseen päätökseen ei saa hakea muutosta.